text: Flere hundrede hyldede Moonlight Brothers i Aabenraa
  15 april 2018 kl. 17.42
  Det var et par glade og overraskede ”Moonlight Brothers”, der i dag lod sig hylde af flere hundrede fremmødte i Aabenraa efter sejren i ”Danmark har talent”.
  
  - Sindssygt. Helt vildt. Ubeskriveligt! Sådan var reaktionen, da brødrene Christoffer og Jonathan Eskjær Breitenkamp i dag blev hyldet af familie, danse-venner og fans. 
  Der var mødt flere hundrede op i Sportscentrum i Aabenraa – bevæbnede med flag og gaver til de to brødre, som i forvejen vender hjem med 250.000 kroner på lommen og et ”Danmark har talent” trofæ i hænderne.
  - Det er ved at gå op for os nu, hvad der egentlig sker, siger de to danse-brødre storgrinende til TV SYD.
  De 250.000 kroner, som følger med sejren, har de to brødre endnu ikke for alvor fundet ud af, hvad de skal bruge til:
  Christoffer og Jonathan Eskjær Breitenkamp, vindere af "Danmark har talent".: "Vi havde overhovedet ikke regnet med det her, så vi har ikke lige gennemtænkt hvad gevinsten skal bruges til"
  - Byture og pølsemix, har vi sagt tidligere, siger Christoffer Eskjær Breitenkamp, mens bror Jonathan supplerer:
  - Og kebabmix!
  Det er dog sagt i sjov.
  - Vi havde overhovedet ikke regnet med det her, så vi har ikke lige gennemtænkt det, indrømmer brødrene Eskjær Breitenkamp i kor.
  - Men vi skal bruge nogle af pengene på at udvikle vores dans, så vi fortsat give folk smil på læberne, siger Christoffer Eskjær Breitenkamp, mens han kigger på sin bror, som nikker:
  - Ja, vi skal ud til folk og lave nogle fede shows!
  - Vi har nogle projekter. Vi ved ganske vist ikke, hvem vi skal danse for, men vi har ideerne, siger brødrene, som nu kan tage hjem og fordøje den opbakning fra lokalsamfundet, som var med til at sikre dem sejren i går aftes.
  For som deres tante, Ann-Berit Aagaard, sagde til de fremmødte under sin tale:
  - Mange tak! Jeg ved, det har betydet rigtig meget for ”æ knejte”, at I har stemt på dem!
  